
Text rozhodnutia
Súd: Krajský súd Bratislava Spisová značka: 8Sd/97/2010 Identifikačné číslo súdneho spisu: 1010201967 Dátum vydania rozhodnutia: 30. 10. 2014 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2014:1010201967.6 ROZSUDOK V MENE SLOVENSKEJ REPUBLIKY Krajský súd v Bratislave pred samosudcom JUDr. Petrom Pospechom, v právnej veci navrhovateľky: F.. A. Š., J. Č. XXXXXX/XXXX, B. F. XXX, XXX XX I., proti odporkyni: Sociálna poisťovňa - ústredie, so sídlom Ul. 29. augusta 8, 813 63 Bratislava, zast. JUDr. Helenou Blahutovou, v spore o preskúmanie rozhodnutia odporkyne č. XXX XXX XXXX X zo dňa 22.9.2010, takto r o z h o d o l : Súd zmenové rozhodnutie odporkyne č. XXX XXX XXXX X-D. zo dňa 27.5.2014 p o t v r d z u j e podľa § 250q ods. 2 O.s.p. Navrhovateľke súd náhradu trov konania nepriznáva. o d ô v o d n e n i e : Krajský súd v Bratislave rozsudkom zo dňa 4.9.2012, č.k. 8Sd 97/2010 potvrdil rozhodnutie odporkyne zo dňa 22.9.2010, č. XXX XXX XXXX X, ktorý podľa § 37 zákona č. 100/1988 Zb. o sociálnom zabezpečení v znení neskorších predpisov podľa § 112 ods. 1 a podľa § 259 ods. 1 zákona č. 461/2003 Z.z. o sociálnom poistení v znení neskorších predpisov odporkyňa priznala navrhovateľke čiastočný invalidný dôchodok v sume 3.318,- Sk mesačne s účinnosťou od 8.6.2007, vrátane úpravy podľa zákona č. 306/2002 Z.z. a zvýšenia podľa zákona č. 222/2003 Z.z. Týmto rozsudkom súd prvého stupňa potvrdil aj rozhodnutie zo dňa 21.5.2012, č. XXX XXX XXXX X ktorým odporkyňa rozhodla, že priznaním invalidného dôchodku v sume 244,30,- eur mesačne s účinnosťou od 10.8.2011 navrhovateľke podľa § 263 ods. 1 zákona o sociálnom poistení a podľa § 29 ods. 1 zákona o sociálnom zabezpečení podľa § 265a ods. 5 zákona o sociálnom poistení zaniká od 6.7.2012 nárok na dovtedy vyplácaný invalidný dôchodok, na ktorý bol prekvalifikovaný čiastočný invalidný dôchodok ako aj invalidný dôchodok na ktorý navrhovateľke vznikol nárok od 10.8.2011, podľa § 70 ods. 1 zákona o sociálnom poistení v sume 136,90,- eur. Podľa § 82 zákona o sociálnom poistení a v súlade s opatrením Ministerstva práce a sociálnych vecí SR č. 344/2011 Z.z., od 1.1.2012 odporkyňa zvýšila invalidný dôchodok navrhovateľke na sumu 252,40,- eur. Rozsudok Krajského súdu v Bratislave napadla navrhovateľka odvolaním. Žiadala napadnutý rozsudok zrušiť a vec vrátiť súdu prvého stupňa na ďalšie konanie. Uviedla, že v jej prípade ide o invaliditu z mladosti, ktorej znaky v organizme nesie od narodenia a Krajský súd v Bratislave sa touto skutočnosťou nezaoberal. Odporca navrhoval, aby odvolací súd napadnutý rozsudok ako vecne správny potvrdil. Uznesením Najvyššieho súdu Slovenskej republiky č.k. XSo/XXX/XXXX odvolací súd rozsudok Krajského súdu v Bratislave zrušil a vec vrátil na nové konanie. V právnom usmernení odvolací súd uviedol, že táto skutočnosť nie je doložená dostatočným dokazovaním a odporkyňa nerozhodla na základe dostatočne zisteného skutočného stavu veci a v ďalšom konaní až na základe zabezpečenia posudku posudkového lekára, ktorý odpovie na otázku, či navrhovateľka je invalidná z mladosti, prípadne po vykonaní ďalších dôkazov bude možné vo veci opätovne rozhodnúť. Krajský súd v Bratislave ako súd vecne a miestne príslušný na konanie podľa tretej hlavy piatej časti O.s.p. opätovne preskúmal napadnuté rozhodnutie odporkyne v rozsahu dôvodov, ktoré navrhovateľka uviedla vo svojom opravnom prostriedku podľa § 244 O.s.p. a zistil nasledovný skutkový stav. Navrhovateľka sa pojednávania v predmetnej veci dňa 30.10.2014 nezúčastnila, avšak doručenie predvolania vykázala a preto súd po prijatí procesného uznesenia podľa § 101 ods. 2 O.s.p. konal a rozhodol v neprítomnosti navrhovateľky. Písomným podaním konajúceho súdu zo dňa 23.1.2014 bol požiadaný posudkový lekár sociálneho poistenia Sociálnej poisťovne - ústredie v Bratislave o zaujatie písomného stanoviska k invalidite navrhovateľky z mladosti s prihliadnutím i na novšie lekárske správy. Písomným podaním došlým súdu dňa 21.3.2014 bolo súdu posudkovým lekárom Sociálnej poisťovne - ústredie v Bratislave písomne oznámené, že na základe opravného prostriedku zo dňa 16.11.2010 bolo po posúdení zdravotného stavu posudkovým lekárom Sociálne poisťovne - ústredie v opravnom prostriedku v plnom rozsahu vyhovené. Navrhovateľka bola uznaná invalidnou od 1.1.2004 s mierou poklesu schopnosti vykonávať zárobkovú činnosť 75 % s uznaním invalidity od 1.1.2004. K predmetu sporu sa písomne vyjadrila odporkyňa svojim písomným podaním došlým súdu dňa 13.6.2014 s tým, že zdravotný stav navrhovateľky bol opätovne posúdený a podľa posudku posudkového lekára sociálneho poistenia zo dňa 19.3.2014 je navrhovateľka invalidná s mierou poklesu schopnosti vykonávať zárobkovú činnosť 75 % od 1.1.2004. Rozhodnutím č. XXX XXX XXXX X-D. zo dňa 27.5.2014 bolo zrušené rozhodnutie Sociálnej poisťovne č. XXX XXX XXXX zo dňa 21.5.2012 a rozhodnutím č. XXX XXX XXXX X-D. zo dňa 27.5.2014 o priznaní invalidného dôchodku podľa § 263 ods. 1 zákona č. 461/2003 Z.z. o sociálnom poistení a podľa § 29 ods. 1 zákona č. 100/1988 Zb. o sociálnom zabezpečení vznikol navrhovateľke nárok na výplatu invalidného dôchodku v sume 7.048,- Sk mesačne. Vzhľadom k tomu na pojednávaní prítomná právna zástupkyňa odporkyne žiadala, aby súd napadnuté rozhodnutie č. XXX XXX XXXX X-D. zo dňa 27.5.2014 ako vecne správne potvrdil. Po zistení tohto skutkového a právneho stavu konajúci súd konštatoval, že navrhovateľke bolo v plnom rozsahu vyhovené a preto rozhodnutie č. XXX XXX XXXX X-D. zo dňa 27.5.2014 ako vecne správne potvrdil podľa § 250q ods. 2 O.s.p. Navrhovateľka si trovy konania neuplatnila a preto súd rozhodol, že navrhovateľke trovy konania nepriznáva. Poučenie: Proti tomuto rozhodnutiu je možné podať odvolanie v lehote 15 dní od jeho doručenia na Krajskom súde v Bratislave, písomne, dvojmo. V odvolaní sa má uviesť okrem všeobecných náležitostí /§ 42 ods. 3 O.s.p./, proti ktorému rozhodnutiu odvolanie smeruje, v akom rozsahu ho napáda a v čom odvolávateľ vidí nesprávnosť postupu a rozhodnutia súdu.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1010201967.6 (dáta aktuálne k 10. 11. 2026). Záväzné je znenie zverejnené súdom.




